Diari Oficial de la Generalitat Valenciana


Sumari del DOGV 9551, del 10-03-2023 (2023/2312)

RESOLUCIÓ de 24 de gener de 2023, del director general de Qualitat i Educació Ambiental, per la qual es formula declaració d'impacte ambiental del projecte de planta solar fotovoltaica Pampinus, al terme municipal de Siete Aguas. Expedient: (2942831) 220/2022/AIA.
------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9551

Data del DOGV
:   10-03-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/2312


Data del document
:   24-01-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 24 de gener de 2023, del director general de Qualitat i Educació Ambiental, per la qual es formula declaració d'impacte ambiental del projecte de planta solar fotovoltaica Pampinus, al terme municipal de Siete Aguas. Expedient: (2942831) 220/2022/AIA. [2023/2312]  
«Declaració d'impacte ambiental  
Expedient: (2942831) 220/2022/AIA.  
Projecte: Planta solar fotovoltaica Pampinus.  
Titular: PAMPINUS PV FARM 01, SLU.  
Òrgan substantiu: Servei Territorial d'Indústria, Energia i Mines de València (ATALFE/2020/103).  
Localització: Siete Aguas (València).  
  
Descripció del projecte  
L'empresa PAMPINUS PV FARM 01, SLU, promou el projecte de construcció i implantació d'una instal·lació solar fotovoltaica denominada Pampinus, amb una potència nominal de 43,5 MWn i màxima de 49,89 MWp, la subestació SET Pampinus 30/132 kV i la seua línia d'evacuació.  
El projecte es localitza en el polígon 6, parcel·les 20, 23 i 200; polígon 8, parcel·les 32, 33, 34, 60, 61, 64, 126, 107, 69, 115, 114, 100, 87, 85, 89, 90, 91, 92, 93, 95, 96, 97, 98 i 111, i polígon 9, parcel·la 13, del terme municipal de Siete Aguas (València).  
La superfície cadastral de les parcel·les és de 185,9 ha, i la superfície ocupada associada al perímetre envolupant de tots els equips i infraestructures és de 107,45 ha.  
Els mòduls solars de silici monocristal·lí s'instal·laran sobre seguidors orientables per a obtindre un major rendiment del recurs solar i s'instal·laran per clavament directe sobre el terreny. Els panells es connecten en sèrie i s'agrupen en inversors tipus string per al seu posterior augment de tensió en la subestació transformadora SET Pampinus, que permet elevar la tensió de l'energia procedent de la planta amb relació de 30/132 kV, i que servirà per a l'evacuació d'energia del parc fotovoltaic mitjançant una línia d'alta tensió de 132 kV.  
El traçat de la línia projectada va pels termes municipals de Siete Aguas i Requena. La línia és aèria, amb una longitud aproximada de 5 km, té un total de 22 suports i connectarà la subestació SET Pampinus 30/132 kV amb la subestació col·lectora Requena Renovables, que es troba al costat de la subestació existent de REE Requena 400 kV.  
  
Per a l'execució del projecte es preveu una adequació del terreny prèvia, que consisteix en: desbrossament i preparació del terreny, així com excavacions o rebliments necessaris per al suport de les estructures dels panells fotovoltaics, afectant el menys possible la topografia.  
Es procedirà a la construcció d'un edifici d'operació i manteniment per a albergar la cuina, bany, àrea d'emmagatzematge de residus, magatzem (contenidor independent), oficina, sala de reunions i sala de control de BT.  
Finalitzada la vida útil de les instal·lacions projectades, es realitzarà un adequat desmantellament i retirada de les infraestructures existents, així com, la restauració dels terrenys i de la vegetació al seu estat original.  
  
Tramitació administrativa  
a) Contingut de l'expedient.  
Amb data 29 de novembre de 2022, el Servei Territorial d'Indústria, Energia i Mines de València va donar trasllat a aquest òrgan ambiental de la sol·licitud d'avaluació d'impacte ambiental ordinària del projecte ATALFE/2020/103. Aquesta s'acompanya de:  
- Projecte tècnic d'administratiu de la PSF, subestació elèctrica i línia aèria de data octubre de 2020.  
- Estudi d'impacte ambiental i estudi d'integració paisatgística de data novembre de 2020.  
- Publicació en el Diari Oficial de la Generalitat Valenciana relativa a la informació pública de les sol·licituds d'autorització administrativa prèvia i declaració d'utilitat pública.  
- Pla de desmantellament i annex projecte de desmantellament de la planta, SET i LAAT (agost 2022).  
En data 11 de gener de 2023, el Servei d'Avaluació d'Impacte Ambiental remet requeriment d'esmena de documentació a resoldre per l'òrgan substantiu de l'expedient. En particular, es requereix l'informe vinculant en patrimoni cultural, segons l'article 11 de la Llei 4/1998, del patrimoni cultural valencià, informe vinculant en matèria de territori i paisatge, segons l'article 25 del Decret llei 14/2020, i documentació de modificació de projecte.  
Així mateix, en data 13 de gener de 2023 el Servei Territorial d'Indústria, Energia i Mines de València va remetre un ofici on adjuntava informes sectorials i nova documentació, aportada pel promotor, de modificació de la línia d'evacuació, com a adaptació als diferents informes emesos. La sol·licitud acompanya la ruta accés a la documentació següent:  
- Informe del Servei d'Infraestructura Verda i Paisatge, informe del Servei de Gestió Territorial, informe de la Direcció General de Cultura i Patrimoni, i informe de la DT d'Agricultura, Desenvolupament Rural, emergència Climàtica i Transició Ecològica.  
- Memòria de prospecció arqueològica.  
- Projecte de modificació de la línia d'evacuació de data desembre de 2022.  
- Addenda de l'estudi d'impacte ambiental i de paisatge de modificació de la línia d'evacuació 132 kV de data desembre de 2022.  
- Pla de desmantellament i estudi de viabilitat de modificació de la línia d'evacuació de data desembre de 2022.  
- Resposta del promotor a l'últim informe emés per de la Subdirecció General de Medi Natural i Avaluació Ambiental.  
b) Informació pública.  
D'acord amb la informació rebuda, l'òrgan substantiu va realitzar la informació pública de l'expedient mitjançant anunci que es va publicar en el Diari Oficial de la Generalitat Valenciana número 9234 de data 14 de desembre de 2021, i en el BOP en data 16 de desembre de 2021.  
  
Durant el període d'exposició pública s'han presentat al·legacions per part de persones físiques, Esquerra Unida, Finca Sant Blas, SL, Ajuntament de Siete Aguas, la mercantil Cobra Concesiones, SL, i associacions (Ateneu Cultural 14 d'Abril), en què s'oposen a la tramitació d'aquest tipus de projectes de generació d'energia fotovoltaica. Al·leguen efectes perjudicials sobre la socioeconomia dels municipis afectats a causa de l'especulació que es desenvolupa sobre el sòl no urbanitzable, efectes negatius sobre l'agricultura i el medi rural. Addicionalment, s'oposen a la implantació per les afeccions sobre el medi natural, patrimonial i paisatgístic que suposen, que arriba a ocupar un alt percentatge del sòl no urbanitzable dels municipis, destrucció d'hàbitats i que afecta espècies catalogades en instruments de protecció; afeccions a sòls de molt alta capacitat agrològica; efectes sobre la recàrrega d'aqüífers; afecció a corredors territorials fluvials; afecció paisatgística sobre el paratge natural municipal Villingordo i LIC-ZEPA Malacara; inexistència d'efectes sinèrgics del funcionament de la PSF, i l'establiment penitenciari.  
Atenent els diferents informes d'organismes preceptius, es realitza modificació del projecte de la línia d'evacuació de 132 kV, que consisteix en una nova traça que va en aeri, paral·lela a la línia d'alta tensió ja existent en la zona (propietat de REE), i una vegada que entra en la zona del Rebollar (Requena), amb parcel·les agrícoles, se soterrarà seguint els camins existents, amb una longitud aèria de 3.420 m (amb 15 suports) i un traçat subterrani de 1.836 m. L'òrgan substantiu, dins del procediment substantiu d'autorització, iniciarà nou procediment d'informació pública en considerar com a substancial la modificació projectada.  
La modificació de la línia d'evacuació no s'estima que supose efectes ambientals significatius diferents dels previstos originalment, per la qual cosa es continua el procediment d'avaluació ambiental del projecte. Els resultats de la nova informació pública s'incorporaran a l'expedient substantiu i seran tingudes en compte per l'òrgan substantiu i promotor.  
  
c) Consultes a administracions i informes rebuts.  
Simultàniament, es va formular consulta per part de l'òrgan substantiu a les administracions públiques afectades. S'ha rebut còpia dels informes:  
  
  
- Informe de compatibilitat urbanística de l'Ajuntament de Siete Aguas, de data de 24.11.2020, favorable a la implantació de la central en sòl qualificat com a SNU i SNU-PF.  
- Informe favorable de la Confederació Hidrogràfica del Xúquer de data 04.02.2022, condicionat que es duguen a terme les especificacions relatives a la protecció dels llits; a considerar els possibles impactes sobre les aigües; a l'obtenció, si escau, de la concessió justificant el volum i origen d'aigua necessària, i a l'obtenció de la preceptiva autorització d'aquest òrgan en cas d'ocupació de domini públic hidràulic, de manera prèvia a l'execució de les obres.  
  
- Informe favorable del Servei d'Infraestructura Verda i Paisatge de data 29.11.2022, per a la zona 3 de la planta solar fotovoltaica, sempre que es duguen a terme les mesures d'integració paisatgística recollides en l'informe, s'introduïsquen en el programa d'implementació, en el projecte constructiu, i s'actualitze el pressupost del pla de desmantellament.  
- Informe de la Subdirecció General de Medi Natural de data 01.09.2022, condicionat al fet que s'establisquen una sèrie de mesures quant a la prevenció d'erosió i afecció a fauna.  
  
El promotor emet resposta als condicionants establits en l'informe de la Subdirecció General de Medi Natural i Avaluació Ambiental.  
  
- Informe favorable de la Subdirecció General de Medi Natural i Avaluació Ambiental de data 09.11.2022, després de la conformitat a les justificacions i mesures proposades pel promotor i sempre que es deixe lliure de mòduls fotovoltaics el terreny forestal.  
El promotor emet resposta en data 01.12.2022 a l'últim informe de la Subdirecció General de Medi Natural i Avaluació Ambiental.  
- Informe favorable del Servei de Gestió Territorial de data 13.12.2022 en el qual s'informa que la instal·lació de la planta solar PSF Pampinus i la seua línia d'evacuació no es troben afectades per perillositat d'inundabilitat, encara que existeixen lleugeres afeccions territorials, que són compatibles atenent les determinacions del PATRICOVA. Igualment, proposa la inclusió de mesures respecte al manteniment de la superfície vegetal, evitar escolament i moviment de terres.  
  
El promotor aporta nova documentació.  
Amb data 19.12.2022, el Servei de Gestió Territorial emet un informe en què ratifica l'informe emés en data 13.12.2022.  
- Informe favorable de la Direcció General de Cultura i Patrimoni de data 11.01.2023, condicionat al fet que es complisquen les mesures correctores que s'hi descriuen.  
  
Consideracions ambientals  
La promoció de les energies renovables és un dels objectius de la política energètica de la Unió Europea, ja que la seua utilització constitueix una part important del paquet de mesures necessàries per a reduir les emissions de gasos d'efecte d'hivernacle i per a complir l'Acord de París i el marc de la Unió en matèria de clima i energia per a 2030.  
  
El Pla nacional integrat d'energia i clima (PNIEC) 2021-2030, en coherència amb les estratègies de la Llei 7/2021, de 20 de maig, de canvi climàtic i transició energètica, persegueix aconseguir a Espanya el 2050 la neutralitat climàtica, en coherència amb els objectius de la Unió Europea, i la transició cap a un sistema elèctric descarbonitzat, la qual cosa implica una incorporació important i sostinguda de fonts renovables.  
El Pla d'energia sostenible de la Comunitat Valenciana 2020 i l'Estratègia valenciana de canvi climàtic i energia 2030 de la Generalitat recullen els objectius i les estratègies de la Unió Europea i de l'Estat espanyol, plantejant com a objectiu a aconseguir 2.500 MW de potència instal·lada en centrals fotovoltaiques l'any 2030.  
En l'actualitat, la potència instal·lada a la Comunitat Valenciana està lluny de complir aquests objectius (se situa per davall dels 500 MW), per la qual cosa la implantació de plantes solars, amb les degudes mesures de mitigació de l'afecció ambiental que puguen comportar, és una prioritat en el context energètic, per al compliment dels objectius de descarbonització, reducció d'emissions de gasos d'efecte d'hivernacle i mitigació del canvi climàtic, diversificació de les fonts de subministrament, foment de la seguretat del proveïment energètic i disminució de la dependència energètica d'altres territoris.  
El promotor, després dels informes emesos, ha modificat el projecte amb la finalitat de no instal·lar mòduls fotovoltaics en les parcel·les catalogades com a sòl no urbanitzable protegit (zones 1 i 2 del projecte) i ocupar únicament la zona catalogada com a sòl no urbanitzable comú (zona 3).  
Aquesta declaració d'impacte ambiental se circumscriu a l'anàlisi de la zona 3 del projecte.  
En l'estudi d'impacte ambiental s'analitzen diferents alternatives en relació amb la ubicació del projecte, incloent-hi l'alternativa zero (no execució del projecte). L'alternativa triada no afecta els valors, processos i serveis de la infraestructura verda del territori, ni recursos paisatgístics de primer ordre, ni espais protegits, ni corredors territorials. És una zona altament antropitzada.  
La planta solar fotovoltaica en qüestió se situarà en la localitat de Siete Aguas, a menys d'un quilòmetre a l'oest del nucli urbà, però contigu al centre penitenciari. El traçat de la línia projectada va pels termes municipals de Siete Aguas i Requena. La planta solar estarà en sòl qualificat de sòl no urbanitzable comú en la normativa urbanística de Siete Aguas. Es tracta d'un àmbit agrícola, principalment cultiu de fruiters i herbacis.  
L'EsIA valora afeccions directes sobre el sòl relatives als moviments de terra, excavacions, retirada i destrucció de sòl i disminució de la seua qualitat, i es proposen mesures preventives i de descompactació una vegada executada l'obra. Així mateix, prèviament a l'inici de les obres es disposarà d'un estudi de gestió de residus, en el qual s'indicaran, entre altres aspectes, les àrees disponibles per a deposició i segregació dels residus d'obra, les mesures d'obligat compliment per als agents intervinents en obra, així com les mesures de difusió d'aquest document a qualsevol persona involucrada en els treballs d'obra i documentació d'empresa gestora.  
Amb el soterrament de part de la línia, el moviment de terres serà major, per la qual cosa es gestionaran adequadament les terres d'excavació resultants de l'obertura de rases de manera que es reutilitze la major quantitat d'aquestes en el seu posterior rebliment. Els excedents que es generen després del rebliment de les rases seran aprofitats, en la mesura que siga possible, en la implantació de les mesures d'integració paisatgística previstes en l'EIP.  
Segons l'EsIA, durant la fase de construcció es produirà un increment d'emissió de partícules de pols. En aquesta fase també es produiran emissions de gasos procedents de la maquinària i els vehicles, i un increment dels nivells sonors durant l'execució de les obres. El promotor considera que és una afecció compatible o no significativa, a causa del caràcter puntual. No obstant això, es proposen mesures per a la reducció de l'emissió de la pols com ara: regs periòdics de camins d'accés a l'obra, evitar l'excés de velocitat, planificar els recorreguts per a optimitzar el rendiment.  
Durant l'execució de les obres s'incrementarà el nivell sonor diürn de la zona, aspecte que serà controlat mitjançant dispositius que reduïsquen les vibracions en la maquinària. En aquest sentit, caldrà ajustar-se al que es disposa en la Directiva 2000/14/CE, del Parlament Europeu i del Consell, de 8 de maig de 2000, relativa a l'aproximació de les legislacions dels estats membres sobre emissions sonores en l'entorn degudes a les màquines d'ús a l'aire lliure i la seua transposició a la normativa nacional mitjançant el Reial decret 212/2002, de 22 de febrer. Tota la maquinària que circule per les obres ho farà a velocitat màxima de 20 km/h amb la finalitat de reduir l'emissió de sorolls.  
Durant el funcionament de la planta solar de Siete Aguas, es compliran les especificacions assenyalades en la Llei 7/2002, de 3 de desembre, de la Generalitat Valenciana, sobre protecció contra la contaminació acústica. En relació amb la contaminació lumínica, les instal·lacions i els aparells d'il·luminació es dissenyaran per a previndre la contaminació lumínica, es prioritzarà la utilització de llums amb tecnologia LED o similar, i les lluminàries utilitzades seran tancades o apantallades.  
  
D'acord amb la cartografia del PATFOR, algunes zones de closos (zona nord-oest i zona sud-est) i part de la línia àrea se situen sobre terreny forestal estratègic ocupat per terreny forestal d'utilitat pública gestionat per la Conselleria (MUP) núm. V068 que es denomina Serra de Malacara. En el cas de la zona nord, el promotor al·lega que dins de la serra de titularitat pública V068 hi ha zones privades tancades dins d'aquest denominades enclavaments. S'ha sol·licitat aclariment al Servei de Medi Ambient perquè es pronuncie, i després de la resolució d'aquest servei s'extrau la conclusió que els esmentats enclavaments tenen titularitat privada i no són terrenys forestals, sinó que tenen consideració d'ús agrari, per la qual cosa no es consideren forest de titularitat pública. Respecte a la resta de la parcel·la, el promotor ha sol·licitat l'ocupació de forest pública en espera de resolució d'aquesta sol·licitud. En la part sud no s'ha projectat la instal·lació de mòduls.  
  
Els terrenys en els quals es desenvolupen el parc solar i la seua línia d'evacuació no es localitzen en l'àmbit d'espais de la Xarxa Natura 2000, ni alberguen hàbitats d'interés comunitari ni altres espais naturals protegits o catalogats. No hi ha afecció a cap via pecuària.  
  
En l'EsIA es valora el potencial risc d'incendi forestal i es conclou que el risc d'incendi és baix, excepte alguns trams de la línia elèctrica en què passa a ser mitjà. Es prendran mesures correctores i preventives encaminades a la reducció de risc d'incendi. Entre les mesures destaquen: la gestió de residus vegetals, que es realitzaran preferentment mitjançant trituració. En cas que no siga possible, s'apilaran i retiraran de la zona com més prompte millor, i quedarà prohibida la realització de cremes per a l'eliminació de les restes vegetals. Es disposarà a peu d'obra de motxilles extintores per a la ràpida extinció de qualsevol focus d'incendi produït durant les obres de la fase d'execució.  
  
Addicionalment, per la contigüitat amb sòl forestal s'estableixen condicionants relatius a la fase d'execució i desmantellament quant a l'afecció sobre massa forestal. S'aplicaran les prescripcions del Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals a observar en l'execució d'obres i treballs; i la normativa mediambiental vigent i, en concret, la legislació d'incendis forestals (Ordre de 30/2017 de 20 de novembre).  
L'impacte sobre la vegetació es produirà per l'eliminació d'aquesta a causa del condicionament i ocupació dels terrenys on es localitzen les infraestructures del projecte, desplaçament de maquinària i apilament de materials de construcció i muntatge. La vegetació present és fonamentalment de cultius de secà, principalment vinya, cereals i ametlers, molts d'aquests en estat d'abandó, i àrees de vegetació herbàcia. Es proposen en l'EsIA mesures correctores com ara l'abalisament de l'àrea a esbrossar, manteniment de peus arboris d'interés i integració d'aquests en la instal·lació, gestió de restes de podes, les instal·lacions auxiliars necessàries se situaran en àrees ermes i allunyades de zones de valor florístic, manteniment de la cobertura vegetal durant tota la fase d'operació de la planta fotovoltaica, i plantació i manteniment de bosquets de plantes aromàtiques dispersos per la instal·lació.  
  
Addicionalment, després dels informes de la Subdirecció General de Medi Natural i Avaluació Ambiental, s'assumeixen mesures correctores compensatòries, així com recomanacions com ara prevenció dels efectes erosius de l'escolament i evitar afecció a la capacitat d'infiltració; es mantindran els bancals i murs de contenció; les obres d'infraestructura utilitzaran camins preexistents; en les línies de major pendent, es controlarà la compactació i l'escolament; les plaques es distribuiran en forma de mosaic i tindran un contorn irregular; les plaques s'agruparan deixant corredors de connexió; hi haurà un sistema de recollida de l'aigua de pluja o s'haurà de mantindre una capa de mulch amb restes de vegetació o palla a implantar cultius davall les plaques.  
  
En aquests informes no es preveu afecció sobre espècies de flora prioritàries, ja que no s'han observat tàxons protegits ni microreserves de flora. Contrastada la informació amb el banc de dades de biodiversitat i tenint en compte la línia d'evacuació, no es preveuen espècies de flora prioritàries.  
Atesa la possible presència d'hàbitat d'interés comunitari 6220 «Zones subestèpiques de gramínies i anuals del Thero-Brachypodietea», tal com es desprén de l'informe de la Subdirecció General del Medi Natural es recomana que en totes les zones de les parcel·les en les quals no es dispose de panells fotovoltaics, es conserve la capa herbàcia i no es remoga el substrat amb la finalitat d'evitar l'afecció a aquest tipus d'ecosistema.  
Quant a l'afecció a fauna, l'EsIA preveu que pot patir una afecció en forma de mortalitat o desplaçament del seu hàbitat, i pot resultar afectada especialment durant la construcció de la planta i amb les tasques de control de la vegetació, durant la fase de manteniment. Per això, com a mesures compensatòries, l'estudi d'impacte ambiental proposa que els closos seran de tipus cinegètic i s'instal·laran mesures anticol·lisió en el clos perimetral. S'instal·laran panells amb tractament superficial antireflector. De la mateixa manera, la separació entre seguidors entorn als 6 m. A més, l'informe del Servei d'Infraestructura Verda i Paisatge proposa que els accessos als recintes es realitzen amb portes metàl·liques, i l'informe de la Subdirecció General de Medi Natural i Avaluació Ambiental proposa la instal·lació de posadors en la perifèria de la planta fotovoltaica pròxims a zones descobertes i es crearan clapers que faciliten la cria d'herpetofauna, rosegadors i micromamífers.  
  
En l'estudi d'avifauna, en el qual s'han inventariat les espècies mitjançant transectes dels diferents hàbitats de l'entorn, es determina que durant les visites a camp s'han detectat les espècies següents: terrerola (Calandrella brachydactyla), àguila marcenca (Circaetus gallicus), àguila cuabarrada (Aquila fasciata), àguila real (Aquila chrysaetos), cogullada fosca (Galerida theklae) cotoliu (Lullula arborea), tallareta (Sylvia undata). D'acord amb l'informe de la Subdirecció General de Medi Natural i Avaluació Ambiental, i comprovat el banc de dades de biodiversitat, es constata la presència de l'espècie prioritària de fauna: Cerambyx cerdo, i en zona on es projecta la línia d'evacuació mostra presència de l'espècie prioritària de Microtus cabrerae (talpó de Cabrera).  
Entre les mesures proposades en aquest informe, s'estableix que les actuacions més molestes es realitzaran fora dels períodes de posta, nidificació o cria, la velocitat màxima de circulació es limitarà; es realitzarà la revisió periòdica dels silenciadors de fuita, emissions i peces sotmeses a vibracions de la maquinària i vehicles d'obra; es mantindrà la vegetació natural en l'interior de la planta; s'evitarà el decapatge del sòl i el tall o destrucció d'espècies de matolls; el control de la vegetació es portarà a terme amb mitjans mecànics i ramaderia extensiva, i s'evitarà, en tot cas, l'ús d'herbicides. A més, l'EsIA preveu que es durà a terme un seguiment d'avifauna durant la construcció de la planta i la seua infraestructura d'evacuació. I durant la fase d'explotació es durà a terme un pla de seguiment de les poblacions d'aus presents en la zona, almenys durant els primers 2-3 anys posteriors a la seua posada en funcionament, segons el que es preveu en el programa de vigilància ambiental.  
Respecte a la proposta de compensació d'hàbitat i els valors naturals associats que es realitza en l'informe de la Subdirecció General de Medi Ambient i Avaluació Ambiental, el control de plagues dels cultius es realitzarà amb mètodes respectuosos amb el medi. Així mateix, es pot dur a terme la restauració tradicional de teulades de cases de camp que en permeta la nidificació. En el cas d'instal·lació de caixes niu, es posaran en contacte amb els agents mediambientals de la zona per a concretar-ne la ubicació.  
Segons la Resolució del 31 d'agost, del director general del Medi Natural i Avaluació Ambiental, Siete Aguas es troba en la llista de municipis afectats per sobrepoblació de conills, per la qual cosa no s'implantaran mesures que afavorisquen el seu desenvolupament en l'àmbit projectat. Així mateix, es minimitzaran els moviments de terra i s'aplicaran les mesures establides en l'article 14 de l'Ordre d'11 de juny de 2009, de la Conselleria de Medi Ambient, Aigua, Urbanisme i Habitatge, per la qual s'aproven directrius extraordinàries per a l'aprofitament, gestió i control del conill de muntanya a la Comunitat Valenciana.  
  
La planta s'instal·larà en una superfície que actualment forma part del vedat de caça V-10339 (finca Doce Robles) i V-10926 (Malacara), el promotor haurà d'informar el seu titular del canvi d'ús de sòl i de possibles efectes de l'article 39 de la Llei 13/2014, de 27 de desembre, de caça de la Comunitat Valenciana.  
La zona presenta vulnerabilitat baixa i mitjana en el cas de la planta, i mitjana i alta en el cas de la línia. El subsol on es localitza la instal·lació se situa sobretot en àrea estratègica 1 i en menor mesura en àrea estratègica 2 i àrees d'escàs interés per a la recàrrega estratègica d'aqüífers.  
Es considera, per tant, que la ubicació sobre aquests sòls és compatible condicionada a l'adopció d'una seriosa de mesures correctores que incidisquen sobre la infiltració d'aigua al subsol, per la qual cosa es mantindrà la separació de les files dels panells solars, la superfície vegetal en tot l'àmbit del projecte es mantindrà en bones condicions d'infiltració; establir buffers amb vegetació fora del límit de la superfície funcional de la central i aigües avall. L'amplària del buffer dependrà de la grandària de la planta i del pendent del terreny; evitar forts moviments de terres, anivellaments desproporcionats, i utilitzar rases de drenatge, llits d'infiltració o basses de recollida d'aigua d'escolament en els punts més baixos de les instal·lacions.  
Quant a la permeabilitat, la superfície de la planta solar on s'implantaran les instal·lacions es troba sobre sòls de permeabilitat molt alta, alta, mitjana i baixa, respectivament.  
A causa de la morfologia del terreny, part del projecte es troba afectat per perillositat geomorfològica d'inundació (tant a planta com a línia), de conformitat amb la cartografia del PATRICOVA. Segons l'article 18.4 de la normativa del PATRICOVA, en les parcel·les de sòl no urbanitzable afectades per aquesta perillositat es podrà eximir la prohibició d'implantar centres de producció d'energia (article 18.2 d'aquesta), sempre que un estudi específic i detallat justifique la seua escassa incidència en relació amb l'activitat a implantar.  
Ha sigut elaborat un estudi d'inundabilitat pel promotor amb l'objectiu de dur a terme un estudi específic i detallat de la zona, amb la finalitat d'avaluar quines zones han d'evitar-se i quines compten amb escassa incidència del risc d'inundació en relació amb aquesta activitat. El Servei de Gestió Territorial estima que, de conformitat amb l'article 13 de la normativa del PATRICOVA, els estudis d'inundabilitat hauran de ser traslladats a l'organisme de conca (CHJ, en aquest cas) perquè emeta l'informe preceptiu i vinculant, després de la resolució prèvia de la Direcció General de Política Territorial i Paisatge. La CHJ ha estimat que d'acord amb l'estudi d'inundabilitat la distribució actual de la planta no presenta afeccions per inundabilitat.  
Les parcel·les destinades a la implantació de la planta solar fotovoltaica no es troben afectades per cap corredor territorial fluvial, i se situen a més de 6 km del llit del corredor territorial fluvial més pròxim. Respecte a altres llits de barrancs i rambles, segons el visor i l'estudi d'inundabilitat, hi ha zones de barrancs pròximes. No obstant això, la meitat del traçat de la línia es troba afectat per corredor territorial i hi ha afecció a llits, tant en el tram aeri com subterrani.  
  
Addicionalment, la implantació de la planta solar Pampinus es realitzaria sobre sòls d'elevada i baixa capacitat agrològica, d'acord amb la cartografia de l'Institut Cartogràfic Valencià. Per la qual cosa no té afecció per ocupació de sòls de molt alta capacitat agrològica ni per pendents superiors al 25 %. En el cas del traçat la línia d'evacuació hi ha diverses zones en les quals hi ha pendents superiors al 25 %.  
Pel que fa a l'impacte sobre el paisatge, l'estudi d'integració paisatgístic ha sigut completat en resposta als informes emesos pel Servei d'Infraestructura Verda i Paisatge. L'objectiu d'aquesta ampliació és documentar el procés de participació pública dut a terme per a la valoració del paisatge, i amb els resultats obtinguts es puguen incorporar a l'estudi d'integració paisatgística de la planta solar fotovoltaica i la seua infraestructura d'evacuació.  
En el cas de la línia anirà paral·lela a la línia elèctrica existent de manera que s'aprofita el corredor d'infraestructures existent, que afecta d'una manera més reduïda el sòl forestal estratègic. Posteriorment, se soterrarà en arribar a la zona del Rebollar, seguint els camins existents i límits de parcel·les fins a la seua connexió. D'aquesta manera, en el tram aeri es redueix el seu impacte visual en sumar-se a l'impacte existent, i en el tram enterrat no té incidència sobre el paisatge. A més, es determina que les afeccions al territori són mínimes.  
  
A més, l'informe del Servei d'Infraestructura Verda i Paisatge ha proposat que es mantindran les carrasques i els bosquets de vegetació forestal existents a l'interior de les parcel·les. Els vials interiors dels recintes es finalitzaran amb llastos naturals o material seleccionat de la zona de manera que tinga un cromatisme similar al del terreny, es mantindran els camins conformadors del caràcter del paisatge, s'evitarà l'efecte corredor en el camí d'accés al recinte penitenciari.  
D'acord amb el que es disposa en l'EsIA, s'ha realitzat un projecte de prospecció patrimonial en l'àrea afectada per la instal·lació de la planta fotovoltaica Pampinus. Es determina que no s'han inventariat jaciments arqueològics en l'àmbit d'aquest projecte. No obstant això, hi ha elements etnològics (Casas de Campillo) pròxims als límits reals de la planta fotovoltaica i una àrea de dispersió denominada Meteor.  
  
Mancant la realització de la prospecció arqueològica de la nova línia i els resultats corresponents, s'estima que en el nou traçat no hi ha afecció a cap bé patrimonial, ja que es troba dins de l'àmbit d'estudi de la línia d'evacuació original.  
Les aigües residuals generades durant l'explotació de la instal·lació seran recollides en depòsits i recollides per gestors. En el funcionament de la planta no s'estima afecció al medi per emissions.  
El pla de vigilància ambiental consisteix en un pla de recollida, actualització i organització de la informació ambiental necessària per a l'estudi de l'evolució dels impactes mediambientals, socials i econòmics. El propòsit del programa de vigilància ambiental és el de comprovar que les mesures correctores proposades en l'estudi d'impacte ambiental s'han realitzat, són eficaces i redueixen la magnitud dels impactes detectats, proporcionen advertiments immediats sobre els valors aconseguits pels indicadors ambientals preseleccionats, proporcionar informació que podria ser utilitzada en la verificació dels impactes esperats i millorar així les tècniques de predicció d'impactes, proporcionar informació sobre la qualitat i l'oportunitat de les mesures correctores adoptades.  
Es presenta un estudi de sinergies com a annex a l'EsIA, que tindrien lloc en analitzar la influència d'altres plantes solars fotovoltaiques i infraestructures dels voltants sobre la planta solar fotovoltaica projectada Pampinus. Les plantes solars més pròximes estan situades al municipi confrontant de Requena, a una distància mínima de la més pròxima de 15 km. Atesa la distància existent entre les plantes solars es considera que no hi ha un efecte sinèrgic ni positiu ni negatiu.  
  
Després de la vida útil de projecte, es realitzarà un adequat desmantellament i retirada de les infraestructures existents, així com la restauració dels terrenys i de la vegetació al seu estat original.  
  
Consideracions jurídiques  
El projecte constitueix un supòsit d'avaluació d'impacte ambiental ordinària, de conformitat amb l'annex I (epígraf 2.g) del Decret 162/1990, de 15 d'octubre, en concordança amb l'article 7 de la Llei 21/2013, de 9 de desembre, d'avaluació ambiental.  
L'expedient ha observat els tràmits previstos en la secció 1a, capítol II del títol 2 de la Llei 21/2013, de 9 de desembre, d'avaluació ambiental, i en les altres disposicions que li són aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tot l'anterior, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que tinc resolc:  
  
  
Primer  
Formular aquesta declaració d'impacte ambiental del projecte de planta solar fotovoltaica, promogut per PAMPINUS PV FARM 01, SLU, al terme municipal de Siete Aguas (València), en la qual s'estableixen les condicions ambientals, incloses les mesures preventives, correctores i compensatòries, que resulten de l'avaluació ambiental practicada i que s'exposen a continuació, en les quals s'ha de desenvolupar el projecte per a l'adequada protecció del medi ambient i els recursos naturals, sense perjudici de l'obtenció prèvia de les autoritzacions sectorials que li siguen aplicables.  
Atesos els antecedents i fonaments de dret exposats es resol les condicions del projecte i mesures preventives, correctores i compensatòries dels efectes adversos sobre el medi ambient, que s'estableixen en els següents termes:  
i) Condicions generals:  
(1) L'abast d'aquesta resolució es refereix al disseny final de la central fotovoltaica que preveu la col·locació de mòduls fotovoltaics únicament en l'àmbit de la zona 3 (sòl no urbanitzable comú) del projecte inicial i la seua línia d'evacuació.  
(2) La viabilitat ambiental del projecte quedarà condicionada al resultat de l'avaluació ambiental del projecte de la subestació col·lectora Requena Renovables (referència ATALFE/2020/86) i altres projectes que formen part del sistema d'evacuació i connexió a xarxa de la central.  
(3) S'hauran d'implementar les mesures d'integració proposades en l'estudi d'integració paisatgística aportat i completar-les amb les condicions paisatgístiques establides en l'informe emés en matèria de paisatge. Aquestes mesures i condicions s'hauran d'incorporar al projecte d'execució en la memòria, plans i pressupost, per a la seua execució real i efectiva, i seran verificades en fases posteriors de la tramitació per l'òrgan substantiu, prèviament a l'autorització de l'explotació.  
  
(4) El promotor haurà de complir totes les mesures preventives i correctores previstes en l'estudi d'impacte ambiental, el projecte tècnic i tota altra documentació que es troba en l'expedient, i les acceptades després de la informació pública, o contingudes en la informació complementària, mentre no contradiguen el que s'estableix en aquesta resolució.  
(5) Es recorda el compliment de tota la legislació rellevant que li siga aplicable i que afecte els elements del medi recollits en aquesta resolució.  
(6) En els termes previstos en l'article 43 de la Llei 21/2013, de 9 de desembre, aquesta declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
ii) Condicions relatives a mesures preventives, correctores i compensatòries per als impactes més significatius:  
(7) Prèviament al començament de les obres, es realitzarà una prospecció per a descartar la localització en l'àmbit de projecte de les espècies de fauna prioritària identificades en la zona, i els seus nius, amb especial atenció a Cerambyx cerdo i àguila real. En el cas de Cerambyx cerdo s'evitarà que les obres afecten els exemplars arboris del gènere Quercus en què s'hi haja detectat. En el cas de l'àguila real les actuacions més molestes es realitzaran fora dels períodes de posta, nidificació o cria, es mantindrà la vegetació natural a l'interior de la planta; s'evitarà el decapatge del sòl i el tall o destrucció d'espècies de matolls; el control de la vegetació es portarà a terme amb mitjans mecànics i ramaderia extensiva, i s'evitarà, en tot cas, l'ús d'herbicides.  
  
(8) S'instal·laran posadors per a rapinyaires en les parcel·les de les instal·lacions i els seus voltants, després de consulta i vistiplau de l'òrgan competent en biodiversitat, respecte al nombre i la seua localització.  
(9) D'acord amb l'informe de la Direcció General de Cultura i Patrimoni, s'estableix el compliment de les mesures correctores descrites en aquest, i si durant l'execució de les obres es trobaren restes paleontològiques, arqueològiques o etnogràfiques, el promotor haurà de comunicar el fet a l'òrgan competent en patrimoni cultural de manera immediata, i adoptar les mesures pertinents per a la seua protecció i conservació, de conformitat amb allò previst en els articles 63 i 65 de la Llei 4/1998, d'11 de juny, del patrimoni cultural valencià.  
  
(10) Es respectarà la zona de flux preferent dels barrancs presents al voltant de l'àmbit d'aplicació i, si escau, s'obtindrà abans de l'execució de l'obra, l'autorització de la Confederació Hidrogràfica del Xúquer per l'ocupació de les seues zones de policia. Hauran de complir el que s'estableix en el Reglament del domini públic hidràulic, i en text refós de la Llei d'aigües, aprovat pel Reial decret legislatiu 1/2001, de 20 de juliol, referent al manteniment de les servituds naturals actualment existents. Així mateix, s'acompliran les mesures reflectides en l'informe de l'esmentat organisme de conca, relatiu a l'afecció de la integritat dels llits, abocaments, etc.  
  
(11) Quant a l'execució i explotació de la planta, es respectarà l'indicat en el Decret 7/2004, de 23 de gener, relatiu a prevenció d'incendis, així com la zona de servitud dels vials identificats en el Pla de prevenció d'incendis de la demarcació de Requena.  
(12) L'ús d'aigua en la planta quedarà condicionat al fet que es dispose de subministrament per una empresa autoritzada o concessió de l'organisme de conca.  
(13 A fi de compensar la pèrdua d'hàbitats de caràcter agrícola, es procurarà mantindre els cultius existents en les zones de les parcel·les no ocupades per panells.  
(14) En cas d'afecció a MUP V068 Malacara per part de la línia d'evacuació, serà necessari obtindre les autoritzacions oportunes o, si escau, les d'ocupació necessàries segons el Decret 98/1995, de 16 de maig, del Consell, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana, i la Llei 43/2003, de 21 de novembre, de forests.  
(15) En relació amb l'ocupació de la parcel·la 34 del polígon 8, la part afectada per sòl forestal estratègic segons cartografia PATFOR s'haurà d'ajustar al que finalment determine l'òrgan forestal.  
(16) Amb la finalitat d'incidir sobre la infiltració de l'aigua de subsol, s'haurà d'establir buffers amb vegetació fora del límit de la superfície funcional de la central, i aigües avall. L'amplària del buffer dependrà de la grandària de la planta i del pendent del terreny, evitar forts moviments de terres i anivellaments desproporcionats; utilitzar rases de drenatge i llits d'infiltració o basses de recollida d'aigua d'escolament.  
  
(17) Tal com estableix l'informe de la Subdirecció General de Medi Natural, a fi de compensar la pèrdua d'hàbitats de caràcter agrícola es procurarà mantindre els cultius existents en les zones de les parcel·les no ocupades per panells, i dedicar noves superfícies a l'ús agrícola afectat en una proporció equivalent del 25 % de la superfície de la planta.  
  
(18) La línia d'evacuació afecta la zona de protecció d'avifauna per línies elèctriques inclosa en la Resolució de 6 de juliol de 2021, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'amplien les zones de protecció de l'avifauna contra la col·lisió i electrocució, per la qual cosa haurà de complir les prescripcions tècniques i mesures de prevenció descrites en el Reial decret 1432/2008, de 29 d'agost, pel qual s'estableixen mesures per a la protecció de l'avifauna contra la col·lisió i l'electrocució en línies elèctriques d'alta tensió.  
(19) L'emissió de l'autorització administrativa de tancament definitiu de la central obligarà al promotor al desmantellament d'aquesta en els termes definits en el pla aportat.  
iii) Condicions al pla de vigilància ambiental:  
(20) Es durà a terme un pla de seguiment de l'avifauna local i migratòries presents en la zona, que s'estendrà més enllà dels 2-3 anys proposats i es prolongarà durant la vida útil de la planta, avaluant-se l'efectivitat de les mesures correctores previstes per a evitar la pèrdua d'hàbitat d'alimentació de les espècies de fauna presents en la zona. Els resultats de la seua evolució i comportament s'enviaran amb la periodicitat que s'acorde amb l'òrgan de biodiversitat.  
(21) Les accions incloses en el programa de vigilància i seguiment ambiental hauran de documentar-se, per a acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
  
Segon  
D'acord amb el que es preveu en l'article 41 de la Llei 21/2013, de 9 de desembre:  
a) Ordenar la publicació d'aquesta declaració d'impacte ambiental en el Diari Oficial de la Generalitat Valenciana, així com en la seu electrònica.  
b) Aquesta declaració d'impacte ambiental no serà objecte de recurs, sense perjudici dels que, si escau, siguen procedents en la via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 24 de gener de 2023.- El director general de Qualitat i Educació Ambiental: Joan Piquer Huerga.»